
Raman-spektroszkópiai méréseket befolyásoló paraméterek vizsgálata üveg és SERS aktív hordozókon

A dolgozatban bemutattam a jelenlegi SERS mérések összehasonlíthatóságában felfedezett problémákat. Levezettem, hogy az alkalmazott analit oldat koncentrációjával jellemezve egy mérési pontot, az nem adja vissza helyesen a mért anyagmennyiség függést. Két további paramétert határoztam meg, az analit elterülési felületének méretét, ideális esetben a minta méretét, és a csepp térfogatot, amelyek a mért anyagmennyiséget közvetlenül befolyásolják. Ezen kívül megjegyeztük, hogy a SERS méréseknél alkalmazott kis analit mennyiségek elterülésébe, a SERS hordozó struktúrája is meghatározó, ami a felületi érdességgel jellemezhető.
Ezek alapján beláttam, hogy a SERS hordozók jellemzésére gyakran használt analitikai erősítési tényező (AEF) és kimutatási határ (LOD) mennyiségek, jelenlegi formájukban nem alkalmasak a feladatuk ellátására. Ha különböző Raman-erősítő felületeket szeretnénk összevetni, akkor azt a mért molekulák számának, tehát az anyagmennyiségnek a függvényében kell megtennünk. Ennek érdekében bevezettem egy új, könnyen meghatározható mennyiséget, amelyet felületi koncentrációnak (cf) neveztünk el.
Kimutattam, hogy a felületi koncentráció közvetlenül arányos a mért anyagmennyiséggel, eltérő mérési paraméterek mellett is. Kísérleti eredményeik bíztatóak, hogy a cf mennyiség Raman és SERS mérések során is alkalmazható lehet, és használatával megoldható a minták összevethetőségében adódó probléma. Az I(cf), AEF(cf) és LOD(cf) alkalmazásával, azokat anyagmennyiségtől való függésre vezetjük vissza, így különböző paramétereken mérve is összehasonlíthatóak lesznek. Tehát a felületi koncentráció használatával elérhető, hogy különböző SERS hordozókon történő mérések ténylegesen összevethetőek legyenek. A bevezetett mennyiségek standard mérési módszerek kialakítása céljából készültek.
Mindemellett nagyvonalakban vizsgáltam, hogy milyen hatással van egy SERS aktív felület erősítésére, a rá lerakódott analit mennyiségének mértéke. Azt találtam, hogy nagy koncentrációkon lesz egy pont, ahol a növekvő analit mennyiséggel a kapott intenzitás csökkeni kezd. Ez a telítődés feltehetőleg annak hatására jön létre, hogy a vastagodó analitréteg csökkenti azon fotonok számát, amelyek a nanorészecskékhez eljutnak, így a visszaérkező erősített jel intenzitása is csökken. Kellően vastag analit réteg kialakulása esetén az erősítés olyan kis mértékű, hogy a mérési pontjaink egy üveg felületen végzett Raman-méréssel összehasonlíthatóvá válnak.



